b'\n_START_ARTICLE_\nPrvo obleganje Dunaja\n_START_PARAGRAPH_\nPrvo obleganje Dunaja v tur\xc5\xa1kih voja\xc5\xa1kih virih imenovano I. Viyana Kusatmasi od velike tur\xc5\xa1ke vojske je bilo med 27. septembrom in 14. oktobrom leta 1529. Tur\xc5\xa1ka vojska je takrat prvi\xc4\x8d prodrla do najzahodnej\xc5\xa1e to\xc4\x8dke srednje Evrope. Turki so oblegali Dunaj z veliko vojsko 140.000 mo\xc5\xbe pod poveljstvom Sulejmana I. Veli\xc4\x8dastnega.\n_START_SECTION_\nPotek obleganja\n_START_PARAGRAPH_\nVelika tur\xc5\xa1ka vojska je pred pohodom na Dunaj oblegala Budimpe\xc5\xa1to, katero je branila malo\xc5\xa1tevilna posadka. Le-ta se je pogajala za predajo pod pogojem, da jim pustijo \xc5\xbeivljenje. Po obljubi, da bodo ta pogoj izpolnili, so se branilci predali. Turki so svoje obljube po predaji pozabili in kompletno posadko do zadnjega pobili. To so na Dunaju branilci vedeli in so bili odlo\xc4\x8deni, da se Turkom ne bodo predali. Pred Dunajem se je pojavilo ogromno voja\xc5\xa1tva in veliko voja\xc5\xa1ke tehnike, katero je pripeljalo kar 800 re\xc4\x8dnih ladij po Donavi in prate\xc5\xbe z 20.000 kamelami. Pred Dunaj je prispelo tudi 12.000 elitnih tur\xc5\xa1kih jani\xc4\x8darjev.\n_START_SECTION_\nNenadna prekinitev obleganja\n_START_PARAGRAPH_\nKljub mo\xc4\x8dnemu pritisku Turkov na Dunaj in posami\xc4\x8dnim uspehom s prodori v mesto je v no\xc4\x8di od 14. na 15. oktober pri\xc5\xa1lo do preobrata. Preobrat je povzro\xc4\x8dilo vreme z mo\xc4\x8dno ohladitvijo in sne\xc5\xbeenjem. Turki so na vrat na nos pospravili svoj voja\xc5\xa1ki tabor in se umaknili v toplej\xc5\xa1e ju\xc5\xbene kraje, pred Dunajem pa pustili marsikaj. Tako je bil Dunaj re\xc5\xa1en. Poveljnik obrambe Graf von Sal je bil v \xc4\x8dasu obleganja star \xc5\xbee 71 let. Ob zadnjem tur\xc5\xa1kem napadu na mesto je pri\xc5\xa1el osebno bodrit branilce v prvih linijah in je bil pri tem ranjen. Za posledicami dobljenih po\xc5\xa1kodb je umrl 30. maja 1530. leta.'